Puiša kalns
Puiša kalns jeb Puiškalna pilskalns atrodas Kurzemē, Dundagas novada Dundagas pagasta austrumos, pie Mazupes ietekas Kaļķupē, dabas lieguma Kaļķupes ieleja teritorijā. Valsts nozīmes kultūras piemineklis. Tas apmēram 20 metrus augsts paugurs, plakuma izmērs - ~80 x 30 metri. Pilskalna datējums - vēlais dzelzs laikmets. 1809. gada ceļojuma piezīmēs to aprakstījis Ulrihs fon Šlipenbahs. Šajā laikā pilskalnā atradies vidēji liels akmens, pie kura vietējie iedzīvotāji esot upurējuši. Frīdrihs Krūze 1842. gada darbā Necrolivonica ievietojis akmens tēla zīmējumu ar paskaidrojumu, ka tas ir "Puiškalna akmens tēls". Tolaik tas atradies Dundagas pils ieroču istabā. 1866. gadā akmens tēlu aprakstījis arī Jūliuss Dērings. Pilskalnu aprakstījis arī Ernests Brastiņš. Tiek lēsts, ka pilskalns vispirms ticis apdzīvots, bet tad kļuvis par kulta vietu.